Марьям и фильмыр Америкэм щагъэлъэгъуэнущ
НэхъапэIуэкIэ зи гугъу ныфхуэтщIа режиссёр Махиевэ Марьям и «Горянка» фильмыр Америкэм и Штат Зэгуэтхэм документальнэ кинохэмкIэ и AmDocs кинофестивалым и зэпеуэм гъатхэпэм и 26 - 30-хэм щагъэлъэгъуэнущ, документальнэ кинохэр дэIыгъынымкIэ США-м и Палм-Спрингс фондыр и дэIэпыкъуэгъуу.
Горький Максим и цIэр зезыхьэ студием и генеральнэ продюсер Бланк Ликэ зэрыжиIэмкIэ, фестиваль куэдым щагъэлъэгъуа «Горянка» фильмыр цIыхухэм ягу дыхьащ икIи мыхьэнэ зиIэу, ди нобэрей зэманым пэджэжу къалъытащ. Лэжьыгъэр мыгувэу къыщатынущ документальнэ кинохэмкIэ дуней псом и нэхъ утыкушхуэу къалъытэхэм ящыщ зым.
Марьям и фильмым къыщигъэлъэгъуащ Кавказ Ищхъэрэм ехъулIэныгъэхэр щызыIэрызыгъэхьа бзылъхугъэхэм я гъащIэр. Абыхэм я зыр мызэ-мытIэу Iуащхьэмахуэ и щыгум дэкIащ, адрейм езым и лабораторэ къызэIуихыжащ.
Кърымым нэгъабэ щекIуэкIа «Человек, познающий мир» XII урысейпсо кинофестивалым Махиевэ Марьям и лэжьыгъэр документальнэ фильм нэхъыфIу къыщалъытащ икIи саугъэт нэхъыщхьэр къыщыхуагъэфэщащ. Гуапэщ ди хэкуэгъу хъыджэбзым и IэдакъэщIэкIым и пщIэм зэрыхэхъуэр, дунейпсо утыкухэм ар зэрыщагъэлъагъуэр.
ТЕКIУЖЬ Заретэ.
